I-Highlanders Yiyo Esikhokhela Engalaneni eye PSL
Lokhu kwenzakale ngemva kokuba i-Bosso inqobe iqembu ele Border Strikers nge 2 ka nya, emdlalweni odlalelwe enkundleni yeBF, ngoLwesithathu emini.
BULAWAYO — Iqembu lenguqu ele Highlanders likhuphuke layahlala esiqongweni sengalane yemiklomelo eyeCastle Lager Premier Socer League, ngemva kokunqoba elikwenze ele Border Strikers nge 2 ka nya ngoLwesithathu emini. Umgadli weqembu le Highlanders uBruce Kangwa nguye olitshayele kabili emambuleni njalo limpumela itshiye iqembu le Bosso selilemiklomelo engamatshumi amabili lantathu okutsho ukuba yilo eselikhokhela engalaneni yemiklomelo. Iqembu le Highlanders lihlohle ngehlandla lesibili lomdlalo njalo owakuqala umklomelo ube ngumbekwa abawuphiwe ngemva kokuba imvimbi ye Border Strikers ibambe ibhola duze kwegedi layo. Ekupheleni komdlalo umqeqetshi weqembu le Border Strikers uSaul Chaminuka ukhalaze ngokuba unompembe uAllan Bhasvi ube lesandla kumpumela eyomdlalo wanamhla ngoba bekungamelanga aphe iBosso umbekwa. Ukaputeni weqembu le Highlanders uFelix Chindundwe uthi amaqembu amanengi asezabahlahlela amehlo kodwa okuqakathekileyo yikuba beyale bebambene njengeqembu. Iqembu le Highlanders lizadlala leqembu le ZPC Kariba emdlalweni walo olandelayo. Sikhangele umdlalo kakhilikithi. Iqembu le Zimbabwe linqotshwe nge 2 ka 1 ngele India emncintiswaneni wohlobo lweTwenty20 obuqhutshelwa esigodlweni iHarare. Emdlalweni owehlukanise indlubu ekhasini namhla iqembu le Zimbabwe linqotshwe ngama runs amathathu ngemva kokuba ele India lithole ama runs angu 138 kwathi ele Zimbabwe lathola ama runs angu 135. Iqembu le Zimbabwe linqobe emdlalweni wakuqala ngama runs amabili kwathi ele India linqobe kumdlalo wesibili ngama wickets amathathu.